NDR เผยพันธมิตรจีนขอชะลอลงทุนตั้งบริษัทร่วมทุนผลิตยางล้อรถยนต์-รถบรรทุก
NDR เผยพันธมิตรจีนขอชะลอลงทุนตั้งบริษัทร่วมทุนผลิตยางล้อรถยนต์-รถบรรทุก หลังตกลงเงื่อนไขบางอย่างไม่ได้
20 ธ.ค. 2559

บริษัท เอ็น.ดี.รับเบอร์ จำกัด (มหาชน) หรือ NDR ระบุว่า พันธมิตรจากจีน Shandong Yinbao Tyre Group Co., Ltd. ได้ขอชะลอการตัดสินใจการเข้าร่วมลงทุนในโครงการจัดตั้งบริษัทเพื่อผลิตและจำหน่ายยางล้อรถยนต์ และยางล้อรถบรรทุก เนื่องจากไม่สามารถตกลงในเงื่อนไขบางอย่างได้
อย่างไรก็ดี บริษัทและผู้ร่วมทุนอีกรายหนึ่ง คือ บริษัท ป. สยามอุตสาหกรรมยาง จำกัด ซึ่งเป็นบริษัทผู้ผลิต และจำหน่ายยางล้อรถบรรทุกในประเทศไทยนั้น ยังตกลงที่จะดำเนินโครงการดังกล่าวต่อไป โดยจะทำการศึกษารายละเอียดของโครงการใหม่อีกครั้ง ซึ่งกรณีดังกล่าวจะไม่ส่งผลกระทบต่อผลประกอบการของบริษัทในปัจจุบันแต่อย่างใด
อนึ่งก่อนหน้านี้ ที่ประชุมคณะกรรมการบริษัทอนุมัติให้บริษัทเข้าร่วมทุนจัดตั้งบริษัทใหม่ดังกล่าว โดย NDR ถือหุ้นในสัดส่วนร้อยละ 30 ของทุนจดทะเบียน , บริษัท ป. สยามอุตสาหกรรมยาง จำกัด ถือหุ้นร้อยละ 30 และ Shandong Yinbao Tyre Group Co., Ltd. ซึ่งเป็นกลุ่มบริษัทผู้ผลิตและจำหน่ายยางรถยนต์ และยางรถบรรทุก จากประเทศจีน ถือหุ้นร้อยละ 40 ของทุนจดทะเบียน 1,000 ล้านบาท 